HU Az Európai Unió Hivatalos Lapja C 313/52

2008. október 2-án benyújtott kereset – Stim kontra Bizottság

(T-451/08. sz. ügy)

(2008/C 313/93)

Az eljárás nyelve: angol

Felek

Felperes: Föreningen Svenska Tonsättares Internationella Musikbyrå (Stim) u.p.a. (Stockholm, Svédország) (képviselők: C. Thomas, Solicitor, és N. Pourbaix, lawyer)

Alperes: Az Európai Közösségek Bizottsága

Kereseti kérelmek

— Az Elsőfokú Bíróság semmisítse meg az EK 81. cikk és az EGT-Megállapodás 53. cikke szerinti eljárással kapcsolatos, 2008. július 16-i bizottsági határozat (COMP/C2/38.698. – CISAC ügy) 3. cikkét, 4. cikkének (3) bekezdését abban a részében, amely a 3. cikkre vonatkozik;

— az Elsőfokú Bíróság a Bizottságot kötelezze a felperes költségeinek viselésére.

Jogalapok és fontosabb érvek

Kereseti kérelmével a felperes az EK 81. cikk és az EGT-Megállapodás 53. cikke szerinti eljárással kapcsolatos, 2008. július 16-i, C(2008) 3435 végleges bizottsági határozat (COMP/C2/38.698. – CISAC ügy) részleges, különösen annak 3. cikkének megsemmisítését kéri, amely azt állapította meg, hogy az EGT CISAC (1) tagok összehangolt magatartást tanúsítanak azáltal, hogy úgy hangolják össze az egymásnak adott kölcsönös képviseleti meghatalmazásaik területi hatályának kijelölését, hogy az az engedélyeket az egyes közös jogkezelő társaságok nemzeti területére korlátozza.

Kereseti kérelmének alátámasztásaként a felperes a következőkre hivatkozik:

A felperes szerint a megtámadott határozat sérti az EK 151. cikk (4) bekezdését, mivel a Bizottság nem vette kellőképpen figyelembe a kulturális sokszínűség következményeit Európában azáltal, hogy előírta az állítólagos összehangolt magatartás beszüntetését az EGT jogkezelő szervezetek által azon egyéb EGT jogkezelő szervezeteknek adott meghatalmazások területi hatályának kijelölését illetően, amelyek a repertoárjuk tekintetében a műholdas, vezetékes és internetes használatra vonatkozó engedélyeket kiadják. A felperes ezenfelül azt állítja, hogy a határozat veszélyeztetni fogja a kulturális sokszínűséget Európában, mivel kevésbé ismert kulturális háttérrel rendelkező zeneszerzők elveszítik azt a biztonságot, amelyet a jelenlegi rendszer biztosít a számukra arra vonatkozóan, hogy zeneműveiket engedélyezik és megkapják a jogdíjakat az összes olyan terület vonatkozásában, ahol zeneműveiket előadásra kerülnek.

A felperes továbbá azt állítja, hogy a Bizottságnak figyelembe kellett volna vennie azt a tényt, hogy a versenykorlátozás, amelyet megjelölt, fiktív vagy legalábbis marginális jelentőségű. A felperes álláspontja szerint nem áll fenn az EK 81. cikk (1) bekezdése értelmében vett versenykorlátozás. Sőt, a felperes azt állítja, hogy a Bizottság jogi hibát, illetve nyilvánvaló értékelési hibát vétett akkor, amikor a fenti rendelkezést alkalmazta. Végül a felperes azt állítja, hogy a Bizottságnak jogilag mentesítenie kellett volna az összehangolt magatartást az EK 81. cikk (3) bekezdése értelmében. Azáltal, hogy nem így járt el, szükségtelenül veszélyeztette a kulturális sokszínűséget Európában.

(1) International Confederation of Societies of Authors and Composers (CISAC) (szerzők és zeneszerzők egyesületeinek nemzetközi szövetsége).